Source: https://energoklub.sk/sk/clanky/?page=3
Timestamp: 2020-01-23 17:46:41+00:00

Document:
Slovensko a Maďarsko si v prípade plynovej krízy pomôžu
V prípade zastavenia tranzitu cez Ukrajinu pomôže chýbajúce kubíky plynu nahradiť plynovod medzi Slovenskom a Maďarskom. Na kompresorovej stanici vo Veľkých Zlievcach sa na tom dohodli ministerské delegácie oboch krajín. Neočakávané zatvorenie plynových kohútikov začiatkom roku 2009 poškodilo povesť nielen ruského Gazpromu, ale aj plynárenstva ako takého, ktoré sa napriek obrovskému úsiliu a intenzívnej gas advocacy celého odvetvia nepodarilo úplne resuscitovať. Odvtedy pred každou zimou nasleduje takmer identický scenár. Minister hospodárstva sa postaví pred kamery a ubezpečí národ, že v budúcej sezóne nám plynová kríza nehrozí. Tento rok je však špecifický tým, že končiaca zmluva o preprave medzi Ruskom a Ukrajinou dáva reálne dôvody na obavy. Trilaterálne rokovania v zostave Gazprom, Naftogaz a Európska Komisia, ktoré vedie dosluhujúci eurokomisár pre energetickú úniu Maroš Šefčovič, zatiaľ nepriniesli želané výsledky. Jadrom sporu sa javí byť napríklad dĺžka nového kontraktu. Kým Naftogaz preferuje dlhodobú zmluvu, Gazprom nedávno navrhol zmluvu s platnosťou na jeden kalendárny rok. Politickú výbušnosť rozhovorov možno sledovať aj na sociálnych sieťach, kde si aktéri vymieňajú priam bizarné správy. Naftogaz napríklad uviedol, že Gazprom žiada komunikovať výlučne faxom. Naftogaz včera (25. 11.) informoval, že odmietol poslednú ponuku ruského dodávateľa plynu a trvá na tom, aby bolo akékoľvek riešenie v súlade s legislatívou EÚ a návrhom, ktorý predložila Európska komisia. Trojstranné rokovania by mlai pokračovať začiatkom decembra. Obchodníci sa však na krízový scenár pripravili v dostatočnom predstihu, o čom svedčia naplnené podzemné zásobníky aj rozsiahle dodávky LNG. Za viac než dekádu sa totiž mnohé zmenilo. Realitou je diverzifikácia zdrojov, nové prepravné trasy a technické vylepšenia plynárenských interkonektorov. Rozhodujúce objemy plynu môžu vďaka spomenutým opatreniam prúdiť na Slovensko aj v smere z Česka či Rakúska. Jednou zo zásadných zmien bola takisto výstavba prepojenia s Maďarskom, ktoré bolo sprevádzkované v roku 2015. Minister hospodárstva SR Peter Žiga sa v pondelok stretol s Péterom Szijjártóm, ministrom zahraničných vecí Maďarska, na kompresorovej stanici vo Veľkých Zlievcach, aby informovali o tom, že obe krajiny si v prípade vzniku mimoriadnej situácie pomôžu. „Samozrejme, v prípade, že budeme vedieť susedovi pomôcť, tak dnes sme sa dohodli, že ak jedna alebo druhá strana o to požiadajú, vyjdeme si v ústrety,“ uviedol pre TASR Žiga. V priebehu pár mesiacov by sa v súvislosti s plynovým prepojením oboch krajín mohlo podpísať memorandum. Dĺžka potrubia je 113 kilometrov. Z toho iba 19 km sa nachádza na slovenskej strane a sú spravované domácim prepravcom Eustream. Zástupca spoločnosti Peter Hlušek na nedávnej konferencii ENERGOFÓRUM® pripomenul, že prepojenie v poslednej dobe zažíva renesanciu. Maďarskú časť plynovodu prevádzkuje Földgázszállító Zrt (FGSZ) patriaca pod štátny MOL. Hoci v prvých rokoch od svojho spustenia bolo potrubie väčšinu času prázdne, záujem obchodníkov o kapacity kontinuálne rástol. Už analýza inštitútu REKK dokázala, že existencia plynovodu spôsobila pokles cien zemného plynu v Maďarsku. Zvyšujúci sa komerčný význam plynovodu podnietil FGSZ, aby urobil technické opatrenia, vďaka ktorým bude pevná prepravná kapacita dostupná aj v smere z Maďarska na Slovensko. Prepravná kapacita by mala od začiatku budúceho roka v obidvoch smeroch stúpnuť na 7 miliárd kubíkov ročne. Prepravcovia plynu však zvažujú ďalšie rozširovanie kapacity. Pevná prepravná kapacita by sa podľa najnovšej aktualizácie v desaťročnom pláne rozvoja sústavy Eustream mala od roku 2023 v obidvoch smeroch dostať na úroveň 14,65 milióna metrov kubických plynu denne. Realizácia a uvedenie projektu do prevádzky bude závisieť od dopytu trhu po danej kapacite na základe vývoja situácie v oblasti Čierneho mora spojenej s projektom ťažby plynu a tiež od ďalšieho rozvoja plynovodu TurkStream.
Zelená elektrina: Keď regulácia ani trh nestíhajú, nastúpi marketing
Garantovaná dodávka elektriny zo slovenských obnoviteľných zdrojov naráža na legislatívne a regulačné mantinely. Do hry vstupujú neuznané náklady, strata podpory, environmentálne ladená spoločenská atmosféra a obmedzený boj o zákazníka. Ak si odberatelia neinštalujú vlastný zdroj, môžu si vybrať z ponuky pár dodávateľov. Tí sú však u nás výnimkou. Greenlogy – nová značka, ktorá má symbolizovať prvého slovenského dodávateľa výlučne zelenej elektriny. Novú kampaň spustila spoločnosť TWINLOGY, ktorá takto zastrešila svoj nedávno založený odštepný závod. Domácnostiam sľubuje ako prvý dodávateľ elektrinu s garanciou 100 percentnej výroby z obnoviteľných zdrojov na Slovensku. Odberatelia si však priplatia, a to bez ohľadu na to, koľko elektriny v skutočnosti spotrebujú. Prvý? Iný alternatívny dodávateľ MAGNA ENERGIA už v roku 2014 začal ponúkať aj dodávku elektriny „výlučne z tuzemských“ OZE s tým, že ju má na nasledujúce roky zaistenú pre všetkých svojich odberateľov v segmente domácnosti a čiastočne aj pre firmy. Generálny riaditeľ spoločnosti Martin Ondko nám potvrdil, že tento produkt majú stále v ponuke. „Pre domácnosti, ktorých žiaľ pre nedostatočné konkurenčné a preregulované prostredie nemáme veľa (cca 6000 odberateľov), už roky dodávame elektrinu výlučne z OZE,“ uviedol pre informačný portál energoklub.sk. „Nakupujeme spolu s elektrinou od vybraných dodávateľov aj záruky o pôvode elektriny. Ponúkame ju odberateľom, ktorí sú ekologicky mysliaci a chcú mať čistú energiu, alebo ju nakupujú aj z ekonomického dôvodu, t. j. oslobodenia od spotrebnej dane,“ vysvetlil. Na otázku či ide o dodatočne spoplatnený produkt šéf spoločnosti MAGNA ENERGIA reagoval, že náklady na nákup záruk pôvodu elektriny zohľadňujú v ponukovej cene. „Odberateľ si sám vie vyhodnotiť cenu, za ktorú bude mať tzv. čistú elektrinu, alebo za ktorú popri čistej elektrine získa aj odpustenie od spotrebnej dane,“ uviedol Ondko. Treba však dodať, že argument o odpustení spotrebnej dane platí len v prípade firiem či inštitúcií, keďže dodávka elektriny, ktorá je používaná koncovým odberateľom v domácnosti, je všeobecne zo zákona oslobodená od spotrebnej dane. Nový hráč Šéfa spoločnosti TWINLOGY Petra Kalmana sme sa opýtali na terajšiu propagovanú službu Greenlogy. Uviedol, že projekt oficiálne spustili 14.10.2019 s tým, že je v testovacej fáze. „Ostrá prevádzka je naplánovaná na 1. 1. 2020,“ uviedol pre informačný portál energoklub.sk. Zatiaľ túto novú službu ponúkajú výhradne domácnostiam, a to ako samostatne spoplatnenú podpornú energetickú službu. Mesačne si za tzv. Zelený energetický manažment (ZEM) odberateľ priplatí 1,80 € s DPH, a to bez ohľadu na reálny odber elektriny. Rovnaký príplatok za ZEM mesačne zaplatí jednočlenná domácnosť so spotrebou 1000 kWh, aj veľká domácnosť s 10-násobne väčšou spotrebou, ktorá elektrinu používa na vykurovanie i ohrev vody. Cena za novú službu sa pripočítava k cene za združenú dodávku elektriny, ktorá kopíruje cenník TWINLOGY a tieto služby nie je možné poskytovať samostatne. Zelený pôvod Zatiaľ čo MAGNA ENERGIA dokladuje dodávku zelenej elektriny prevedenými zárukami, ktoré má podľa posledných údajov nakúpené najmä z vodných elektrární spoločnosti Slovenské elektrárne, TWINLOGY má podľa údajov ÚRSO nakúpené záruky na elektrinu pochádzajúcu zo zariadení v Poľsku. Šéf Greenlogy v tejto súvislosti upozornil na problémy vykazovania záruk pôvodu u nás. „Pre projekt Greenlogy v roku 2019 reálne vykupujeme elektrinu z niekoľkých slovenských bioplynových a fotovoltických inštalácií, čo vieme preukázať zmluvami, faktúrami a v zmysle toho teda komunikujeme garanciu dodávky zelenej elektriny vyrobenej výhradne na Slovensku,“ uviedol Kalman. Energetický mix Greenlogy má byť v tomto roku 74 % bioplyn a 26 % slnko. „Pre rok 2020 to bude 100 % biomasy,“ dodal. „Žiaľ, nezmyselne nastavená legislatíva neumožňuje takto vyrobenú elektrinu potvrdiť zárukami pôvodu elektriny z OZE,“ upozornil Peter Kalman. „Aj keď teda budeme dodávať elektrinu vyrobenú výlučne zo slovenských OZE, pre administratívne účely budeme musieť zabezpečiť obstaranie dostatočného množstva záruk pôvodu z iných zdrojov. V tomto prípade teda nastáva klasická slovenská absurdita, kedy výrobný zdroj reálne produkujúci zelenú elektrinu na Slovensku nie je pre účely zákona schopný preukázať svoj pôvod.“ Skutočne domáce zdroje Keďže TWINLOGY a ich nový odštepný závod patria do skupiny Arca Capital, podľa našich informácií majú vyššie uvedené zmluvy uzavreté so zdrojmi, ktoré sú v široko rozvetvenom portfóliu práve tejto skupiny a ide najmä o fotovoltické a bioplynové elektrárne. Už pred dvoma rokmi skupina avizovala, že prostredníctvom podielového fondu Nova Green Energy spravovala aktíva za takmer 74 miliónov eur a stala sa „na Slovensku pravdepodobne najväčším prevádzkovateľom obnoviteľných zdrojov“. Vlani táto investičná skupina okrem iného majetkovo vstúpila aj do firiem Bioenergy v Bardejove a Topoľčanoch, ktoré prevádzkujú najväčšie zdroje na výrobu elektriny (a tepla) z biomasy na Slovensku. Práve tieto dva zdroje stáli ešte v roku 2014 na začiatku tzv. kauzy biomasaker, ktorá sa týka spaľovania kvalitnejšieho dreva než povoľujú predpisy. Pôvod biomasy z drevospracujúceho odpadu a energetického porastu je po silnom lobingu environmentálnych aktivistov a po poslednej novele zákona o podpore OZE ostro sledovaný. Zaujímali sme sa preto, ako Greenlogy kontroluje jej pôvod. Peter Kalman poukázal na vyhlásenie od výrobcu elektriny, resp. dodávateľ biomasy v súlade s novým znením vyhlášky ÚRSO 490/2009. „Nakoľko platná legislatíva predpisuje pre výrobcov z biomasy pravidlá, za ktorých porušenie hrozí odobratie doplatku, myslím že, ak výrobca splní tieto podmienky je to aj pre Greenlogy dôkaz, že pôvod dreva je v poriadku a elektrinu vyrobenú v takomto zdroji môžeme použiť pre projekt Greenlogy,“ uviedol. „Zároveň spolupracujeme s renomovanou audítorskou spoločnosťou, ktorá nám s overením pôvodu a splnením podmienok výrobcu pomôže,“ podotkol. Inšpirácie spoza hraníc Dodávatelia tzv. zelenej elektriny už niekoľko rokov fungujú v zahraničí. Otvorene priznávajú, že do zásuvky odberateľovi v skutočnosti prúdi rôznorodý, tzv. šedý mix energie, keďže elektrina z jednotlivých zdrojov sa nedá nijako oddeliť a pochádza hlavne z geograficky najbližších výrobných zdrojov. „Rozsvietená žiarovka svieti stále rovnako, ale dôležitý je zdroj, odkiaľ elektrina pochádza. Tým, že naši výrobcovia dodávajú elektrinu vyrobenú 100 % z obnoviteľných zdrojov, sa do siete dostáva viac čistej energie,“ uvádza napríklad český dodávateľ Nano Green, ktorému garanciu zeleného pôvodu overuje audit PwC. „Hoci sa teda vaše spotrebiče budú rozsvecovať zmiešanými zdrojmi, celá sieť bude o niečo zelenšia, “ argumentuje. V Nemecku, ktoré razí politiku zelených zdrojov, existuje viacero nezávislých schém certifikácie a značiek zelenej elektriny, napr. Grüner Strom Label či OK Power. Čoraz širšia ponuka dodávky zelenej elektriny je aj vo Francúzsku, kde je podobne ako na Slovensku hlavným zdrojom v energetickom mixe jadro a najrozšírenejším obnoviteľným zdrojom sú veľké vodné elektrárne. V roku 2016 si elektrinu z OZE od dodávateľa zvolilo 1,6 milióna francúzskych zákazníkov, pričom firmy okrem ekológie priamo ponúkajú aj percentuálne zníženie ceny oproti regulovanej tarife. Dodávatelia v spomínaných krajinách elektrinu z OZE neposkytujú ako nadstavbu k bežnej dodávke, ale ako integrálnu službu bez dodatočného spoplatnenia. V online kalkulačkách si môže odberateľ odhadnúť cenu a pri porovnaní zverejnených cenníkov, napr. aj v prípade zeleného dodávateľa v ČR s niektorými „bežnými“ dodávateľmi, vychádza zelená elektrina lacnejšie. Kameňom úrazu sa na Slovensku javí byť najmä zošnurovaná vecná a cenová regulácia. Vyhláška ÚRSO 18/2017 výslovne ustanovuje, čo sa započítava do ekonomicky oprávnených nákladov a tiež podklady predkladané v cenovom návrhu pre domácnosti a malé podniky. Parametre motivujúce k dodávke energie z ekologickejších zdrojov chýbajú. Obchodovanie so zelenými zárukami Záruky pôvodu sa stali na Slovensku obľúbeným nástrojom pre dodávateľov elektriny najmä kvôli oslobodeniu od spotrebnej dane. Avšak v rámci cenovej regulácie nie sú náklady na nákup záruky uznané. Pre výrobcov elektriny sú naopak novým zdrojom príjmu. Napríklad štátna Vodohospodárska výstavba za minulý rok vykázala tržby z predaja záruk pôvodu elektriny vo výške 705 tisíc eur, čo bolo 10-násobne viac než rok predtým. Zatiaľ čo v roku 2018 prevádzala záruku pôvodu za cenu pod 40 centrov za 1 MWh, v tomto roku sa ich cena pohybovala okolo 75 centov za 1 MWh (bez DPH). Vyššie spomínaná potreba dokladovať domácu zelenú elektrinu zárukami pôvodu zo zahraničia primárne vyplýva zo straty podpory doplatkom. Túto podporu financujú všetci odberatelia elektriny vo svojich účtoch v tarife za prevádzkovanie systému (TPS). Na elektrinu, ktorá zodpovedá prevedenej záruke pôvodu elektriny z OZE, sa totiž podľa § 7a ods. 7 zákona 309/2009 podpora doplatkom nevzťahuje. To isté platí podľa § 8a ods. 7 aj pre elektrinu vyrobenú vysoko účinnou kogeneráciou. Ako však ukázala živá diskusia na seminári SAPI, ktorý sa konal začiatkom novembra, časť výrobcov z OZE sa týmto ustanovením zákona dosiaľ neriadila a nepostupovala ani v súlade so zákazom súbehu rôznych podpôr (doplatok + oslobodenie od spotrebnej dane). Zdá sa, že doterajší systém kontroly zlyhal. Od budúceho roka bude záruky pôvodu vydávať OKTE v elektronickej podobe pre každú MWh elektriny na žiadosť výrobcovi elektriny, avšak len ak nejde o elektrinu, na ktorú si žiadateľ uplatnil doplatok alebo príplatok. Ak si teda výrobca uplatní právo na takúto podporu, nebude mať nárok na záruku pôvodu a nebude ňou ani môcť dokladovať colnému úradu splnenie podmienky pre oslobodenie od spotrebnej dane. Ak výrobca nevyužije vydanú záruku, OKTE ju obdobne ako je to v iných európskych krajinách, umiestni na obchodnú platformu. Slovenský operátor trhu plánuje peniaze získané z aukcií použiť na zníženie TPS.Francúzski odborníci z Ekonomickej univerzity v Toulouse zhodnotili, že hoci záruky pôvodu nie sú finančnou pákou pre prechod na zelenú energiu, mohlo by sa to zmeniť, ak by čoraz viac odberateľov požadovalo zelenú elektrinu. Silnejší dopyt po zárukách by mohol zvýšiť ich cenu a podnietiť k investíciám do technológií OZE. Vo svojom nedávno publikovanom článku tiež porovnali environmentálny vplyv dvoch prístupov - dodávky zelenej elektriny a prosumera, ktorý si vyrába časť elektriny z vlastného solárneho panelu.
Spoločnosť MAGNA ENERGIA upozornila, že regulátor v súlade s novým znením vyhlášky žiada, aby prehodnotila nedávno schválené ceny elektriny pre rok 2020. Vo výsledku smerom nahor. V polovici septembra sme informovali, že Úrad pre reguláciu sieťových odvetví, schválil prvé cenové návrhy dodávateľov. Bola medzi nimi aj spoločnosť MAGNA ENERGIA, u ktorej mali domácnostiam narásť ceny medziročne v priemere o 24 %. Ako sme však už vtedy upozornili, v tom čase prebiehala novelizácia cenovej vyhlášky a boli známe niektoré zámery regulátora. V aktuálnom znení priniesla novela okrem iného zmenu parametrov v cenovom vzorci. Keďže nové právoplatné cenové rozhodnutie bolo vydané podľa starých pravidiel, ÚRSO teraz opäť otvoril konanie a alternatívneho dodávateľa vyzval k úprave schválených cien. „Podľa úradu máme vo vzorci prehodnotiť tri premenné. Jednu smerom nadol, dve máme zvýšiť,“ hovorí Martin Semrič, portfólio manažér MAGNA ENERGIA. Výsledkom má byť zvýšenie cien pre odberateľov v domácnostiach a malých podnikoch. Dodávateľ uviedol, že majú navýšiť mieru ziskovosti či prirátať si náklady na odchýlku. „Už dlhodobo poukazujeme na to, že regulácia cien je škodlivá a jej metodika je nezmyselná. Ukazuje sa to aj teraz, keď sme nútení zvyšovať parametre, kvôli ktorým sa cena elektriny môže vyšplhať ešte vyššie. A to v čase, keď aj tak skokovo narástla,“ konštatuje Semrič. Spoločnosť však tvrdí, že po schválení nových vyšších maximálnych cien mieni odberateľom poskytnúť zľavu, ktorou dodatočné navýšenie vykompenzujú.
Tepláreň Košice vsadila na vysoko účinnú kogeneráciu. Uvedením novej technológie do prevádzky, ktorú tvoria štyri plynové motory, vzrastie objem vyrobenej elektriny. Znížením spotreby uhlia sa má ročne ušetriť 30-tisíc ton CO2. Tepláreň Košice (TEKO) oznámila ukončenie investičného projektu do vysoko účinnej kombinovanej výroby elektriny a tepla. Štyri nové plynové motory budú zabezpečovať flexibilnú produkciu elektriny a tepla. Nová technológia disponuje možnosťou rýchleho nábehu do prevádzky pre poskytovanie podporných služieb a dodávky do horúcovodnej siete a elektrizačnej sústavy v režime KVET. Hodnota novej investície predstavuje 35 miliónov eur. Tepláreň pozostáva z dvoch technologických celkov: TEKO 1 a TEKO 2. Nová investícia sa týka bloku TEKO 1, ktorý pôvodne tvorili dva parné kotly spaľujúce uhlie, každý s výkonom viac než 109 MWt, pre zabezpečene tepelného výkonu a turbogenerátor s výkonom 55 MWe generujúci elektrinu. V aktuálnej vykurovacej sezóne ich nahradili štyri plynové motory s inštalovaným elektrickým výkonom 4 x 9,4 MWe a tepelným výkonom 4 x 8,6 MWt. Od spustenia technológie sa očakáva rast produkcie elektriny. Štvorica plynových motorov umožňuje celoročnú prevádzku, čo v praxi znamená nárast dodávky elektriny vyrobenej VÚ KVET z pôvodných 200 na 380 GWh ročne pri nezmenenej dodávke tepla na úrovni 780 GWh. Poklesnúť má aj spotreba uhlia o 30 %, a síce zo 180-tisíc ton uhlia ročne na 130-tisíc ton uhlia ročne, čím dôjde k úspore 30.000 ton oxidu uhličitého. Úpravou prejde aj palivový mix. Z pôvodného pomeru 80 % uhlie ku 20 %plyn bude po novom 60 % uhlie ku 40 % plyn. „Z dlhodobého hľadiska nám nová technológia umožní hospodárnejšie využívať primárne palivo a flexibilnejšie poskytovať celoročne toľko tepla a elektriny, koľko sa od nás bude požadovať, čo bolo pre nás hlavne v letnom období zložité," uviedol predseda predstavenstva Ladislav Koch. TEKO implementuje ekologizačné opatrenia od roku 2015. „Obrovským skokom v ochrane ovzdušia bolo vybudovanie katalytickej denitrifikácie spalín a vybudovanie odsírovacieho zariadenia spalín vrátane látkového filtra v roku 2015, čím sme znížili vypúšťané emisie oxidov dusíka a síry o približne 80 % a emisie tuhých znečisťujúcich látok až o 90%. Najnovšia investícia umožní ďalšie znižovanie vypúšťania oxidov síry o 25 až 30 %," uzavrel Koch. Najnovší projekt financovaný úverom navýšil celkový objem prostriedkov investovaných do ekologizácie, modernizácie a optimalizácie riadenia TEKO na sumu vyše 150 miliónov eur.
V kauze 1508 rozhodoval Najvyšší súd. Čo znamená oznámiť?
Najvyšší súd SR nedávno riešil kauzu ročného odobratia podpory výrobcovi. Vo veci splnenia oznamovacej povinnosti distribučnej spoločnosti rozhodol v neprospech výrobcu. Píše sa rok 2014. Do účinnosti vstúpila novela zákona o podpore OZE a VÚ KVET, ktorá pre výrobcov elektriny priniesla sprísnenie oznamovacej povinnosti. Jej nesplnenie sa pre mnohé subjekty ukázalo byť likvidačné. Nárok na podporu na ďalší rok si mohol uplatniť len výrobca, ktorý do 15. augusta oznámi ÚRSO aj regionálnej distribučnej spoločnosti, na území ktorej prevádzkuje zariadenie, predpokladaný plán výroby a to, že sa bude v nasledujúcom kalendárnom roku uchádzať o podporu doplatkom. Hoci dovtedy sa nesplnenie spomenutých povinnosti významnejšie nesankcionovalo, dramatický zvrat nastal v roku 2015. V dôsledku nesplnenia povinnosti prišlo o podporu na nasledujúci jeden rok viac než 1100 výrobcov elektriny. Uplatnenie tvrdých sankcií označila asociácia SAPI za protiústavné. Výrobcovia podľa nej musia formálne oznamovať niečo, čo už relevantné subjekty vedia a musia to oznamovať duplicitne. V tejto súvislosti sa SAPI obrátila aj na Ústavný súd SR a organizovala viacero verejných protestov. Odobratie podpory výrobcom elektriny vošlo do histórie tiež ako „kauza 1508“. Okrem tých prípadov, kedy výrobca na oznamovaciu povinnosť jednoducho zabudol, vznikli desiatky prípadov kvôli iným nejasnostiam - kontroverzným problémom sa stal samotný termín. Nebolo totiž jasné, či 15. augusta má byť oznámenie u adresáta alebo stačí, keď bude v danom termíne zaevidované na pošte. Čo znamená oznámiť? Koncom augusta rozlúskol problém s nejasnou interpretáciou Najvyšší súd SR. Distribučné spoločnosti jeho rozhodnutie privítali. „Toto rozhodnutie plne rešpektuje závery z rozhodnutí Ústavného súdu SR a tiež povahu súkromnoprávneho vzťahu medzi distribučnou spoločnosťou a výrobcom elektriny,” uviedol hovorca Stredoslovenskej distribučnej Miroslav Gejdoš. Do karát distribútorov hrá, že rozhodnutie Najvyššieho súdu pravdepodobne ovplyvní aj rozhodnutia súdov nižšej inštancie. „V súčasnosti sa to už odzrkadľuje aj v praxi, lebo Okresný aj Krajský súd v Žiline rozhodli viacero sporov v tejto veci v prospech našej spoločnosti,“ potvrdil pre informačný portál energoklub.sk. Podobný scenár očakávajú aj na západe. „Západoslovenská distribučná má v tejto veci niekoľko prvostupňových rozhodnutí vo svoj prospech a teda v prípade prípadných odvolaní dotknutých výrobcov môžu súdy zohľadniť aj rozhodnutie Najvyššieho súdu SR,“ uviedla hovorkyňa ZSD Michaela Dobošová.
Zvažujete kúpu elektrického auta? Štát oznámil podmienky dotácie
Väčší balík peňazí, ale aj viac papierovačiek. Prvé žiadosti o príspevok na nákup elektrických áut a plug-in hybridov budú môcť záujemcovia podať 17. decembra. Ministerstvo hospodárstva SR (MH SR) v pondelok zverejnilo výzvu na predkladanie žiadostí o poskytnutie dotácie na nákup elektromobilov a plug-in hybridov. Prvé žiadosti bude možné podávať mesiac po publikovaní výzvy, t. j. od 17. decembra 2019. Na tento účel sa vytvoril nový web www.chcemelektormobil.sk Pokračovanie programu však nebude administrovať Zväz automobilového priemyslu (ZAP) SR, ale Slovenská energetická a inovačná agentúra (SIEA). Väčšia dotácie, viac papierovačiek To najpodstatnejšie už verejnosť poznala. Na nákup auta s čisto elektrickým pohonom bude možné získať príspevok 8 000 eur, v prípade plug-in hybridu dosiahne štátny príspevok 5 000 eur. Predmetom podpory sú nové vozidlá kategórie M1 (osobné) a N1 (ľahké úžitkové) vozidlá. Už pred zverejnením výzvy sa tiež vedelo o maximálnej obstarávacej cene vozidla, ktoré bola zadefinovaná na úroveň 50 000 eur vrátane DPH. Okruh žiadateľov rovnako nie je žiadnou novinkou. O dotáciu budú môcť požiadať fyzické osoby, podnikatelia alebo verejná správa. Termín ukončenia poskytovania dotácií nie je stanovený. Výzva, ktorej rozpočet predstavuje 5 miliónov eur, má byť podľa ministra Petra Žigu otvorená až dovtedy, kým sa nevyčerpá stanovený rozpočet. „Na cesty sa tak môže dostať až tisícka ďalších elektromobilov a plug-in hybridov," predpovedá. Rezort priznáva, že na rozdiel od pilotného programu, na ktorý boli využité prostriedky z Recyklačného fondu, pôjde tentoraz o podporu priamo zo štátneho rozpočtu. Žiadateľ síce získa väčší príspevok, ale jeho čerpanie bude aj výrazne administratívne náročnejšie. Včasná registrácia zvyšuje šance MH SR očakáva zvýšený záujem. V snahe vyhnúť sa prvotnému náporu chce preto spustiť online registračný systém už 11. decembra 2019. Záujemcovia sa budú môcť zaregistrovať cez formulár na www.chcemelektromobil.sk. V nadväznosti na to im bude pridelený jedinečný kód a možnosť rezervácie výšky dotácie. Podať žiadosť oficiálne bude možné po 17. decembri 2019, o čom by mali byť všetci registrovaní žiadatelia notifikovaní. Rezort upozornil, že online registrácia bude možná iba počas pracovných dní, a síce v čase od 12:00 do 20:00. Žiadosti, ktoré prešli procesom administratívneho overenia, budú vyhodnotené komisiou. Jedným z kritérií, ktoré môžu v procese schvaľovania zavážiť, je aj krátke zhodnotenie motivácie žiadateľa. Komisia by mala rozhodnúť o žiadosti najneskôr do 40 dní od podania. V prípade schválenej žiadosti bude žiadateľovi zaslaný návrh zmluvy o poskytnutí dotácie. Úspešný žiadateľ bude mať 12 mesiacov na to, aby si vozidlo kúpil a následne mu štát refunduje dotáciu v stanovenej výške. Aby sa predišlo špekulantom, vozidlo bude musieť vlastniť minimálne dva roky - podobne ako v pilotnom programe. Nákup formou leasingu podmienky programu vyslovene zakazujú. Fyzické osoby a subjekty verejnej správy môžu získať podporu najviac na jedno vozidlo. Pokiaľ ide o podnikateľov, tých bude obmedzovať maximálna povolená výška dotácií od štátu v súlade s legislatívou Európskej únie. Ešte pred spustením online registrácie plánuje MH SR pripraviť pre záujemcov informačné stretnutie. Prípadné nejasnosti budú zodpovedané aj emailom. Rezort zároveň vylúčil, že súčasťou podpory nákupu elektromobilov a plug-in hybridov má byť aj tzv. "šrotovné".
Proces pripájania lokálnych zdrojov do sústavy je pod paľbou kritiky
Pripájanie lokálnych zdrojov majú podľa asociácie SAPI komplikovať nadštandardné požiadavky distribučných firiem. Od výrobcov elektriny z lokálneho zdroja si nárokujú podpis zmluvy o platbe za prístup do distribučnej sústavy. SAPI hovorí o protizákonnom postupe, distribútori o úmyselnom zavádzaní. Pojem lokálneho zdroja zaviedla do legislatívy vlaňajšia novela zákona o podpore OZE a VÚ KVET. Inštalovaný výkon takéhoto zariadenia nesmie presiahnuť 500 kW, pričom elektrinu môže vyrábať výlučne na pokrytie vlastnej spotreby. Pri tomto type zdroja nevzniká povinnosť platby za TPS, ale výrobca zároveň nemá nárok na finančnú podporu. V ostatných mesiacoch prebiehajú na Slovensku prvé inštalácie lokálnych zdrojov. Slovenská asociácia fotovoltického priemyslu a OZE (SAPI) sa nedávno pustila do prevádzkovateľov regionálnych distribučných sústav za to, že od výrobcov elektriny z lokálneho zdroja vyžadujú potvrdenie o zodpovednosti za prevzatie odchýlky a uzatvorenie zmluvy o prístupe, na základe ktorej následne platia tzv. G-komponent. Podpisom zmluvy majú údajne podmieňovať aj výmenu elektromerov a uvedenie zariadenia do prevádzky. Takýto postup je podľa SAPI v rozpore so zákonom a komplikuje celý proces pripájania. Poukazujú na ustanovenie zákona o podpore OZE a VÚ KVET (309/2009), na základe ktorého sa možné využitie distribučnej sústavy v rozsahu najviac 10 % z inštalovaného výkonu nepovažuje za neoprávnené dodávanie elektriny do sústavy. Výrobcovia elektriny z lokálneho zdroja podľa SAPI nemajú zo zákona právo dodávať elektrinu do sústavy, čím nie je splnená zákonná podmienka na uzatvorenie zmluvy o prístupe. Stredoslovenská distribučná (SSD) ale reagovala, že SAPI účelovo nespomína ustanovenia zákona o energetike (251/2012), z ktorých vyplývajú aj pre výrobcu elektriny z lokálneho zdroja isté práva a povinnosti. „Takže je povinný uzatvoriť zmluvu o zúčtovaní odchýlok alebo zmluvu o prenesení zodpovednosti za odchýlku s iným účastníkom trhu s elektrinou,” uviedol pre energoklub.sk hovorca Miroslav Gejdoš. SSD odmieta tvrdenia SAPI, že postupuje v rozpore s legislatívou. „Ak výrobca dodáva elektrinu do sústavy, podľa zákona o energetike je povinný uzatvoriť zmluvu o prístupe do distribučnej sústavy.“ „Absolútne nesúhlasíme ani so zavádzajúcim tvrdením SAPI, že v zmysle zmluvy o prístupe do distribučnej sústavy a distribúcii elektriny budeme účtovať výrobcom z lokálnych zdrojov platbu za prístup do distribučnej sústavy tzv. G-komponent. Výrobca platí len platbu za prístup do distribučnej sústavy ako odberateľ, tak ako platil aj bez vybudovaného lokálneho zdroja,“ povedal hovorca SSD. SAPI trvá na svojom a tvrdí, že legislatívna definícia lokálneho zdroja má diery. „Už pri tvorbe zákona sme trvali na tom, aby bolo znížené administratívne zaťaženie a ďalšie ochranné mechanizmy lokálneho zdroja zakotvené priamo v zákone,“ povedal riaditeľ SAPI Ján Karaba. „Miesto toho tu teraz máme navlas rovnaký a administratívne náročný proces pripájania, ako pri ostatných veľkých zdrojoch a najnovšie sme zistili, že lokálny zdroj podlieha aj nesystémovej platbe G-komponentu a to napriek tomu, že distribučnú sústavu majitelia lokálnych zdrojov ani nemôžu využívať,“ doplnil. „Z nášho práva, ktoré, ako výrobcovia elektriny pre vlastnú spotrebu, môžeme, ale predovšetkým nemusíme využiť, vytvorili distribučné spoločnosti našu povinnosť. Investori, ktorí chcú iba ušetriť na spotrebe energie, sú takto nútení uzatvárať zmluvy na niečo, čo nechcú a ani nemôžu využívať,“ uzavrel Karaba, podľa ktorého majú tento rozpor so zákonom podložený aj právnou analýzou. O praktických skúsenostiach s pripájaním lokálnych zdrojov v regióne západného Slovenska sa na nedávnom seminári SAPI podelil Miroslav Kubinec zo spoločnosti SolarEnergia. Za veľmi dôležité označil potrebu riešiť statiku strechy budovy. Celý proces, od podania žiadosti o pripojenie až po výmenu elektromera a funkčné skúšky inštalovaného zariadenia, označil za neprimerane dlhý. „Zhotovenie fotovoltického lokálneho zdroja trvá 4 až 5 mesiacov kvôli legislatívnym prekážkam. Treba si dávať pozor na tlačivo v technických podmienkach, ktoré sa týka spôsobu prenesenia zodpovednosti za odchýlku,” zdôraznil s tým, že ho musí potvrdiť dodávateľ, s ktorým sa na tom dohodne. „Treba to začať riešiť od začiatku.”
Poslanci opozície predkladajú na záverečnú schôdzu parlamentu v tomto volebnom období ďalšiu novelu zákona o teple. Jej cieľom je odblokovať možnosť postaviť si vlastnú kotolňu a odpojiť sa od diaľkového vykurovania. Argumentujú pritom aj stanoviskom vlády v prebiehajúcom konaní na Ústavnom súde SR. V roku 2014 prešiel novelizáciou zákon o tepelnej energetike. Právna úprava, ktorá priniesla veľkým teplárňam v systémoch CZT „právo veta“ pri výstavbe malých kotolní, sa odvtedy stala tŕňom v oku časti opozície. Po viacerých neúspešných pokusoch o novelizáciu prichádza skupina desiatich poslancov s ďalším návrhom, o ktorom sa bude rokovať na najbližšej a zároveň poslednej schôdzi v aktuálnom volebnom období. Súčasné znenie zákona podľa predkladateľov zabetónovalo monopolné postavenie prevádzkovateľov systémov CZT na danom území. V rámci stavebného konania získali postavenie dotknutého orgánu, ktorého stanovisko je záväzné. Prax podľa opozície ukazuje, že toto právo sa zneužíva. Odberatelia, predovšetkým bytové domy, ktoré si chcú zriadiť vlastnú kotolňu, sú podľa nich v nevoľníckom postavení vo vzťahu k teplárňam. Zákon o teple momentálne riešia aj ústavní sudcovia. Aj v tomto prípade na podnet opozície, podľa ktorej je zákon v rozpore s ústavným právom na podnikanie. Navyše, výsledok stavebného konania závisí od rozhodnutia prevádzkovateľa CZT, ktorý má v ňom svoj vlastný ekonomický záujem.
MH SR kompenzuje náklady na elektrinu 76 podnikom
Firmy si rozdelia 40 miliónov eur, ktoré preplatí ministerstvo hospodárstva. Najväčšie sumy si rozdelia U. S. Steel Košice, Slovnaft a Mondi SCP. Minister hospodárstva Peter Žiga rozhodol o pridelení kompenzácie priemyselným podnikom, ktoré požiadali o dotáciu a splnili podmienky stanovené európskou a slovenskou legislatívou. Peniaze sú určené na zníženie nákladov elektroenergeticky náročným podnikom z dôvodu vysokých platieb za elektrinu. „Konkurencieschopnosť firiem sa zvýši a energeticky náročné podniky získajú späť časť poplatkov, ktorými prispievajú na podporu výroby elektriny z obnoviteľných zdrojov,“ uviedol šéf rezortu hospodárstva. Ide o podniky z odvetví ako železiarstvo, oceliarstvo, metalurgia neželezných kovov, výroba cementu, chemický priemysel, výroba celulózy/papiera, drevársky priemysel, ale aj podniky zaoberajúce sa recykláciou materiálov. Sumu 12,4 milióna eur dostane spoločnosť U. S. Steel Košice. Ďalších 6,8 milióna eur získala bratislavská rafinéria Slovnaft. Cez 3 milióny eur pridelilo ministerstvo ružomberskej fabrike Mondi SCP. Príspevok viac ako dva milióny eur dostanú Železiarne Podbrezová a tiež cementáreň CRH Rohožník. Spoločnosti Bekaert so sídlom v Sládkovičove pridelilo ministerstvo kompenzáciu 1,1 milióna eur, jej sesterskej spoločnosti Bekaert v Hlohovci ďalších 840 tisíc eur. Takmer milión eur dostane aj Považská cementáreň v Ladciach. Celý zoznam podnikov, ktorým MH SR poskytlo kompenzáciu platieb za rok 2018 nájdete tu.
Blíži sa ďalšie zdražovanie plynu? Áno, avšak výška rastu cien je u jednotlivých dodávateľov individuálna. Prví dodávatelia už majú vydané nové cenové rozhodnutia. To, akú cenu komodity regulačný úrad zohľadní, závisí najmä od termínu, kedy dodávateľ podal svoj aktuálny cenový návrh a tiež predošlý návrh. Podľa cenovej vyhlášky totiž Úrad pre reguláciu sieťových odvetví (ÚRSO) zohľadňuje priemer cien na nemeckej burze za obdobie 12 kalendárnych mesiacov predchádzajúcich mesiacu, v ktorom sa predkladá návrh ceny. Vlani pritom ÚRSO schválil novelu cenovej vyhlášky, podľa ktorej sa už vo výpočte neberie do úvahy aritmetický priemer denných cien produktu NCG Natural Gas Year Futures Cal-t, ale produktu NCG Calendar +1 zverejnený nemeckou burzou EEX. Pri aktuálnom zvyšovaní cien pritom platí, že čím skôr dodávateľ návrh na zmenu podal, tým vyšší nárast ceny na burze regulátor uznal. V posledných mesiacoch totiž cena plynu na nemeckej burze klesá. Dodávateľ musí odberateľa informovať o zvyšovaní cien 30 dní vopred, avšak stačí len na webstránke spoločnosti. Zákazník má právo od zmluvy odstúpiť a vybrať si nového dodávateľa. ÚRSO vydal na jar tohto roka aktualizovanú príručku pre spotrebiteľov, v ktorej sa snažil priniesť užitočné rady aj pri bezplatnom procese zmeny dodávateľa. Keďže regulátor schvaľuje maximálne ceny, dodávatelia často ponúkajú zľavy (len z komoditnej zložky) a osobitné výhody. Tie však bývajú spoplatnené samostatne a vzťahujú sa na nich osobitné podmienky. Ako sa budú líšiť základné ceny dodávateľov?
Škrt pre Eustream. Virtuálne spojenie trhov medzi ČR a Rakúskom nezaujalo
Vízia plynovodu BACI spájajúceho po prvý raz Česko s Rakúskom je ekonomickým postrachom pre slovenského prepravcu Eustream. Alternatívou k fyzickému prepojeniu českej a rakúskej sústavy sa mal stať virtuálny projekt Trading Region Upgrade. Po ročnej pilotnej prevádzke sa operátori nedohodli na jeho pokračovaní. Projekt Trading Region Upgrade (TRU) vznikol s cieľom prepojiť plynárenský trh Česka a Rakúska bez potreby budovania novej infraštruktúry. Toto riešenie by ekonomicky viac vyhovovalo prevádzkovateľovi slovenskej prepravnej sústavy, Eustream, ktorý sa dlhodobo vyhraňuje voči chystanému plynovodu BACI. Ten by mal fyzicky prepojiť ČR s plynárenským uzlom v Baumgartene, čo by pre Eustream znamenalo ohrozenie príjmov z tranzitu. Nezáujem trhu? Ročná pilotná prevádzka virtuálneho projektu TRU sa začala vlani v júli. Priebežné výsledky boli hodnotené ako pozitívne a zdalo sa, že o záujem obchodníkov nie je núdza. K dohode napokon nedošlo. Dvojica prepravcov, rakúsky Gas Connect Austria a český NET4GAS sa nedohodli na pokračovaní služby a projekt TRU bol k 1. októbru 2019 pozastavený. To, či neúspech TRU pomôže oživiť plány na realizáciu plynovodu BACI ostáva nateraz nejasné. Z nového zoznamu projektov spoločného záujmu PCI, ktorý nedávno schválila Európska komisia, bol cezhraničný projekt vyškrtnutý. Súčasťou toho predchádzajúceho síce bol, ale s podmienkou, že jeho zaradenie v zozname závisí od výsledkov skúšobnej prevádzky TRU. BACI stále žije Česká strana s plynovodom BACI ale naďalej ráta. Projekt je súčasťou návrhu desaťročného plánu rozvoja plynárenskej prepravnej sústavy na roky 2020 – 2029. V prípade prijatia finálneho investičného rozhodnutia sa počíta so začiatkom prevádzky v roku 2024. Na českej strane by mal plynovod dĺžku 12 kilometrov, Rakúšania by museli postaviť 49 kilometrov. Cezhraničná kapacita by sa vďaka BACI zvýšila o minimálne 19 miliónov kubíkov denne. Eustream ostáva naďalej kritikom plynovodu BACI. Hlavným argumentom ostáva, že jeho vybudovanie nie je potrebné, keďže funkčné prepojenie už existuje, a síce cez slovenskú sieť. „Duplikuje už existujúcu infraštruktúru,“ povedal zástupca spoločnosti Peter Hlušek na konferencii ENERGOFÓRUM® 2019. Ceny ponúkané v TRU boli podľa neho porovnateľné s cenami, ak by BACI existoval. „Kapacita, ktorú sme vyčlenili na projekt TRU, nebola vybookovaná,“ komentoval záujem trhu o službu. „Preto považujeme projekt za zbytočný.“
(PR správa). V Bratislave sa stretnú poprední odborníci celého hodnotového reťazca batérií. Budú diskutovať o prístupe k surovinám, podpore európskej výroby batérií, posilňovaní výskumu a inovácií v EU v tomto odvetví a podpore výroby batérií s čo najmenšou environmentálnou stopou. Globálny trh batériových technológií a riešení pre ukladanie energie rastie v priemere o viac ako 20 % každý rok a v EU môže dosiahnuť veľkosť 250 miliárd eur. Tento dynamický vývoj je pripisovaný hlavne dopytu po elektromobilite, ktorý vzniká vďaka snahe znižovať emisie CO2. Európske automobilky postupne predstavujú výrobné programy zamerané na elektromobilitu a inštitúcie EU postupne stimulujú rozvoj výrobných kapacít v Európe, aby sa znížila závislosť výrobcov na ázijských výrobcoch batérií. O týchto a ďalších témach budú európski odborníci diskutovať na konferencii Energy Manifest už o mesiac v Bratislave.Slovensko nezostáva pri vývoji trhu batérií bokom a dochádza k zaujímavým spojenectvám a pohybom. Vznikol akcelerátor InoBat, ktorý v spolupráci so spoločnosťou Matador plánuje vybudovať prvú výrobnú linku pre batérie pre elektromobily už v roku 2020 na Slovensku.„V rámci projektu InoBat Auto plánujeme vybudovať vertikálne integrovaný dodávateľský reťazec, začínajúci výskumom a vývojom a končiaci výrobou, ktorý má vďaka využitiu unikátnej technológie spoločnosti Wildcat Discovery Technologies potenciál spustiť revolúciu batérií pre elektromobily v celej Európe. Začiatok výstavby výrobnej linky je naplánovaný na prvý polrok 2020 a spustenie výroby očakávame koncom roka 2021,“ povedal Marián Boček, predseda predstavenstva spoločnosti InoBat a jeden z prednášajúcich na konferencii Energy Manifest.Ako bude vyzerať trh po otvorení nových plánovaných 25 giga tovární v Európe a ako môže Slovensko do tohto trhu prispieť, bude ďalšou témou konferencie, v rámci ktorej vystúpi aj viceprezident Európskej Investičnej Banky, pán Vazil Hudák. Konferencia Energy Manifest prinesie ďalšie užitočné informácie potrebné na analýzu súčasného a budúceho trhu batérií a ukladania energie, prehľad aktuálnych výskumných vývojových a výrobných trendov a umožní stretnutia s ľuďmi, ktorí formujú nový európsky trh batérií a ukladania energie.Záujemcom o konferenciu poskytne viac informácií webová stránka www.energymanifest.com, cez ktorú si môžu zakúpiť aj vstupenky. Priebežné informácie sa budú objavovať aj Facebookovom profile konferencie: https://www.facebook.com/energymanifest/ alebo na Linkedin: https://www.linkedin.com/showcase/26224988/Zdroj: Slovenská Batériová AlianciaInformačný portál energoklub.sk je mediálny partnerom konferencie Energy Manifest.
Štátom vytendrovaný výkupca elektriny z OZE má súpera
Nový výkupca elektriny z OZE a KVET, štátny Slovenský plynárenský priemysel, má dva mesiace na zvládnutie procesov. S vlastnou ponukou služieb však prišla spoločnosť MAGNA ENERGIA, ktorá svoje obavy premenila na novú príležitosť. Ubehlo už niekoľko dní odkedy ministerstvo hospodárstva oznámilo víťaza aukcie na povinného výkupcu elektriny z obnoviteľných zdrojov energie a vysoko účinnej kombinovanej výroby elektriny a tepla. Stal sa ním Slovenský plynárenský priemysel (SPP), ktorý bude pôsobiť na celom území Slovenska. SPP informoval, že nová úloha zapadá do kontextu dlhodobej vízie SPP aj ako poskytovateľa „zelenej energie“ na trhu. „Úspechom v aukcii na výkupcu elektrickej energie z obnoviteľných zdrojov a zdrojov kombinovanej energie a tepla sa SPP stáva významným hráčom nielen na poli obchodovania s plynom a s elektrickou energiou, ale aj na poli obchodovania so zelenou energiou,“ uviedol SPP v tlačovej správe. Doterajší systém výkupu prostredníctvom obchodníkov prepojených na troch regionálnych prevádzkovateľov distribučných sústav (PDS) sa má administratívne zjednodušiť. Samotné zúčtovanie podpory elektriny z OZE a KVET preberie od budúceho roka spoločnosť OKTE, ktorá už výrobcom sprístupnila aj nový modul informačného systému. Výkup a prevzatie zodpovednosti za odchýlku Ministerstvo vybralo výkupcu na základe jednokolovej aukcie s jediným hodnotiacim kritériom, ktorým bola výška požadovanej úhrady za činnosť výkupcu elektriny. Tá bola navyše ešte ohraničená stropom 2,50 €/MWh. Okrem výkupu elektriny zároveň SPP preberie na seba zodpovednosť za odchýlky v sústave za menších výrobcov, ktorí majú právo na takúto podporu. Podľa súčasnej legislatívy sa jednak zachovali podmienky pre výkup a prevzatie zodpovednosti za odchýlku pre výrobcov, ktorí naň mali právo aj doteraz, avšak v prípade nových producentov sa týka len zariadení s celkovým inštalovaným výkonom do 250 kW vrátane. Vyňaté z nej navyše boli u nás najpočetnejšie fotovoltické zdroje. Odhady a realita Indikatívne množstvo dodanej elektriny, na ktoré sa vzťahuje právo na prevzatie zodpovednosti za odchýlku výkupcom elektriny v jednotlivých súťažených územiach pre rok 2020, odhadlo ministerstvo na 1172 GWh. Právo na podporu výkupom má mať v roku 2020 dohromady 2176 odovzdávacích miest na Slovensku, z toho 1820 vyrába elektrinu zo slnka, 201 z vody, 1 z vetra a 154 v spaľovacích zariadeniach. Právo na prevzatie zodpovednosti za odchýlku má mať budúci rok celkovo 2142 odovzdávacích miest na Slovensku. Z nich až 661 odovzdávacích miest spĺňajú definíciu malého zdroja do 10 kW. Avšak skutočné objemy zariadení v systéme povinného výkupu ministerstvo v čase vyhlásenia výzvy nepoznalo, keďže nie všetci výrobcovia svoje práva využívali. Napríklad aj najväčší domáci výrobca elektriny, Slovenské elektrárne, už stihol elektrinu, ktorú budúci rok vyrobí z OZE, umiestniť na trhu a predať mimo systému povinného výkupu. Alternatívny výkup a iné benefity Do aukcie sa podľa našich informácií prihlásilo sedem záujemcov vrátane troch doterajších výkupcov tejto elektriny. Jedným zo záujemcov o povinný výkup bol aj alternatívny dodávateľ spoločnosť MAGNA ENERGIA, ktorá po oznámení výsledku aukcie ohlásila vlastnú ponuku pre výrobcov obnoviteľnej energie. Cieli v nej na producentov, ktorí nevyužívajú výkup cez vybraného povinného výkupcu. Generálneho riaditeľa spoločnosti Martina Ondka sme sa opýtali na detaily ich novej ponuky a aj na to, prečo napokon odstúpili z aukcie, do ktorej sa sami dobrovoľne prihlásili.

References: § 7
 § 8
 súd 
 súd 
 súd 
 súd